RESOLUCIÓN do 24 de maio de 2002 pola que se convoca un curso de verán sobre contratación administrativa.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 30/05/2002

Dentro do plan de actividades da Escola Galega de Administración Pública para o ano 2001 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócase, en colaboración co Centro de Estudios Jurídicos Superiores (Cejus), co Concello de Sada e coa Universidad da Coruña, un curso de verán sobre contratación administrativa convocatoria que se desenvolverá conforme as seguintes bases:
1. Obxectivos.
Á luz da práctica cotiá e da xurisprudencia máis recente, estudia-los métodos e regras da contratación administrativa, con especial atención nas últimas novidades aparecidas neste eido e esmiuzando o mundo das normas desta especialidade contractual.
2. Contido.
Trátanse estes temas:
-Normativa aplicable. Ámbito de aplicación subxectiva da lexislación de contratos das administracións públicas. A capacidade e a solvencia do contratista. A clasificación.
-As actuacións relativas á contratación: pregos de cláusulas administrativas xerais; actuacións preparatorias e adxudicacións de contratos. A formalización do contrato.
-As garantías na contratación administrativa tralo R.D.L. 2/2000 e o RXCAP aprobado polo R.D. 1098/2001.
-Execución dos contratos: especial referencia ó pagamento do prezo e as modificacións do contrato.
-A extinción do contrato administrativo.
-Pregos-tipo de cláusulas administrativas particulares da Xunta de Galicia.
3. Destinatarios.
Persoal ó servicio da Xunta de Galicia e da Administración local galega e interesados en xeral.
Segundo o acordo adoptado o 16 de abril de 2002 pola Comisión de Plan de Estudios da Universidade da Coruña, recoñecerase un crédito de libre con
figuración ós estudiantes da mencionada universidade que asistan con asiduidade ó desenvolvemento do citado curso de verán.
4. Desenvolvemento.
-Horario: mañá e tarde.
-Lugar e datas: o curso convocado desenvolverase no auditorio da Casa de Cultura de Sada (A Coruña), sita en avda. do Porto, s/n, da citada localidade, os días 10 e 11 de xullo de 2002.
5. Inscrición.
-Prazo: remata o luns, día 8 de xullo de 2002.
-Tramitación de solicitudes: as solicitudes irán dirixidas ó director da Escola Galega de Administración Pública, Polígono das Fontiñas, rúa de Madrid, 2-4, 15707, Santiago de Compostela, segundo o modelo que figura no anexo a esta convocatoria, e presentaranse no rexistro xeral da EGAP ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemento administrativo común. Admitiranse tamén inscricións por telefax: 981 54 63 30.
-Número de prazas: limitado á capacidade do local.
-Inscrición fóra de prazo: só se admitirán, de quedaren prazas baleiras, coa condicións de que se cumpran os requisitos xerais antes indicados.
Os peticionarios poderán obter confirmación da súa posible admisión, chamando por teléfono, o día 9 de xullo, de 8.30 a 14.30 horas, ós seguintes números: 981 54 62 39/44 ou 981 54 60 40.
6. Modificacións.
A EGAP reserva para si a facultade de interpretar e de resolve-las incidencias que puidesen xurdir no desenvolvemento do curso, así como o de cancelalo, se o escaso número de solicitudes non xustifica a súa realización.
7. Certificación de asistencia.
Entregaráselles, ó remate deste curso, a aquelas persoas inscritas que concorresen asiduamente a él, cando a súa sexa igual ou superior ó 85% das horas lectivas programadas, e expresarase, neste documento, a natureza da actividade e as datas da súa realización.
Santiago de Compostela, 24 de maio de 2002.
Domingo Bello Janeiro
Director da Escola Galega de Administración
Pública